# Εγχειρίδιο χρήσης

# Προσωπικός Υπολογιστής Σειρά ESVE14A3

Εκτύπωση

## Προσθήκη και αφαίρεση μονάδων μνήμης

Εάν θέλετε να αυξήσετε την ταχύτητα του υπολογιστή σας ή να βελτιώσετε την απόδοσή του κατά την ταυτόχρονη εκτέλεση πολλών προγραμμάτων, αυξήστε το μέγεθος της μνήμης, εγκαθιστώντας προαιρετικές μονάδες μνήμης.

Προτού αναβαθμίσετε τη μνήμη του υπολογιστή σας, ανατρέξτε στην ενότητα Σημειώσεις σχετικά με την προσθήκη και την αφαίρεση μονάδων μνήμης.

Εάν εγκαταστήσετε μονάδες μνήμης σε δύο ή περισσότερες υποδοχές, ενεργοποιείται η κατάσταση διπλού καναλιού για τη βελτίωση της απόδοσης.

Ο τύπος της μονάδας και το μέγεθος της εγκατεστημένης μνήμης στον υπολογιστή σας ενδέχεται να διαφέρουν ανάλογα με το μοντέλο.

1. Απενεργοποιήστε τον υπολογιστή VAIO και τις περιφερειακές συσκευές, αποσυνδέστε το καλώδιο τροφοδοσίας και όλα τα καλώδια σύνδεσης και αφαιρέστε την μπαταρία.

   Για πληροφορίες σχετικά με τον τρόπο αφαίρεσης της μπαταρίας, ανατρέξτε στην ενότητα Αφαίρεση της μπαταρίας.

2. Περιμένετε λίγη ώρα έως ότου ο υπολογιστής VAIO επανέλθει στη φυσιολογική του θερμοκρασία.

   Τα εσωτερικά εξαρτήματα του υπολογιστή VAIO μπορεί να καίνε αμέσως μετά την απενεργοποίηση. Προσέχετε κατά τον χειρισμό του υπολογιστή VAIO σε αυτήν την κατάσταση, ώστε να αποφύγετε τα εγκαύματα.

3. Απλώστε ένα καθαρό πανί σε μία λεία, επίπεδη επιφάνεια και τοποθετήστε πάνω τον υπολογιστή VAIO όπως υποδεικνύεται στην παρακάτω εικόνα. Αφαιρέστε τις βίδες με ένα σταυροκατσάβιδο για να ανοίξετε το κάλυμμα του διαμερίσματος της μονάδας μνήμης.

   Οι θέσεις των βιδών υποδεικνύονται από τα τόξα στην παρακάτω εικόνα.

   Σε ορισμένα μοντέλα χρησιμοποιούνται δέσμιες βίδες στο κάλυμμα του διαμερίσματος της μονάδας μνήμης, οι οποίες δεν μπορούν να αφαιρεθούν από αυτό.

   Ένα προστατευτικό φύλλο καλύπτει τη μονάδα μνήμης κάτω από το κάλυμμα. Ανασηκώστε το φύλλο κατά την εγκατάσταση/αφαίρεση της μονάδας μνήμης.

   Προσέξτε να μην ανασηκώσετε υπερβολικά το φύλλο, με αποτέλεσμα να αποκολληθεί ή να αναδιπλωθεί.

4. Αγγίξτε ένα εξωτερικό μεταλλικό αντικείμενο για να αποφορτιστεί ο στατικός ηλεκτρισμός.

   Μην αγγίζετε μεταλλικά μέρη στο εσωτερικό του υπολογιστή VAIO.

5. Εάν δεν υπάρχει ελεύθερη υποδοχή, αφαιρέστε την εγκατεστημένη μονάδα μνήμης. Τραβήξτε τις γλωττίδες στην κατεύθυνση των βελών για να ανασηκωθεί η μονάδα σε γωνία (1) και, στη συνέχεια, τραβήξτε προς τα έξω τη μονάδα στην κατεύθυνση του βέλους (2).

6. Αφαιρέστε τη νέα μονάδα μνήμης από την αντιστατική συσκευασία της.
7. Κρατήστε τη μονάδα μνήμης από την άκρη της και σύρετέ την στην υποδοχή μονάδας μνήμης με τον ακροδέκτη της στραμμένο προς τα κάτω, ενώ παράλληλα ευθυγραμμίζετε την εγκοπή στη μονάδα με την μικρή προεξοχή στην υποδοχή.

8. Κρατήστε τη μονάδα μνήμης από το άκρο της και ωθήστε τη μέχρι να κουμπώσει στη θέση της, όπως υποδεικνύει η εικόνα.

   Οι γλωττίδες και στις δύο πλευρές της υποδοχής επανέρχονται στη θέση τους για να στερεώσουν καλά τη μονάδα. Μην αγγίζετε τυχόν IC (μαύρα εξαρτήματα) στη μονάδα μνήμης.

9. Επανατοποθετήστε το κάλυμμα του διαμερίσματος της μονάδας μνήμης και στερεώστε το με τις βίδες που αφαιρέσατε στο βήμα 3.
10. Τοποθετήστε την μπαταρία, συνδέστε όλα τα καλώδια και τις περιφερειακές συσκευές που αφαιρέσατε στο βήμα 1 και ενεργοποιήστε τον υπολογιστή.
11. Βεβαιωθείτε ότι το μέγεθος της μνήμης συστήματος έχει μεταβληθεί σωστά.

    Εάν το μέγεθος της υποδεικνυόμενης μνήμης συστήματος είναι σωστό, η εγκατάσταση της μονάδας μνήμης ήταν επιτυχής.

    Για να ελέγξετε τις πληροφορίες συστήματος, ανατρέξτε στην ενότητα Προβολή των πληροφοριών συστήματος.

Μετάβαση στην κορυφή της σελίδας

### Σχετικό θέμα

- Σημειώσεις σχετικά με την προσθήκη και την αφαίρεση μονάδων μνήμης

Μετάβαση στην κορυφή της σελίδας